Source: https://hitelesmozgalom.eoldal.hu/cikkek/kerdeseink-es-a-kapott-valaszok/felemas-a-kapcsolatunk-az-igazsagugyi-miniszteriummal..html
Timestamp: 2019-12-15 10:38:32+00:00

Document:
HITELES MOZGALOM - Kérdéseink és a kapott válaszok - Felemás a kapcsolatunk az Igazságügyi Minisztériummal.
Felemás a kapcsolatunk az Igazságügyi Minisztériummal.
A Minisztérium igazából nem kíváncsi a véleményünkre, álláspontunkra valamint nem kívánja velünk ismertetni a terveit, szándékait sem. Így a kapcsolat felemás: mi szeretnénk, a Minisztérium pedig nem.
Reméljük a többi civilnek, devizahiteles érdekvédőnek több sikere van.
Ha nem így van, akkor ismét meg kell állapítani, hogy alattvalók vagyunk saját országunkban és a számunkra kiosztott szerep, hogy alázatosan figyeljük, miként döntenek a hatalmasságok rólunk.
Úgy tűnik, az a hozzáállás még mindíg, hogy „amiről nem beszélünk az nincs”.
Valahogy úgy mondják, nekünk mezei állampolgároknak, hogy a törvény nem ismerete nem mentesít a felelősségre vonásunk alól.
Talán olyan is van, hogy a tények figyelmen kívül hatása miatt felelősségre vonható a döntések előkészítője, a jogalkotó, amennyiben kárt okoz.
Két hónap levelezése:
levelünk 2014. augusztus 26.
Kedves Dr. Szűcs Krisztina Borbála osztályvezető asszony!
Köszönjük a kérdéseinkre adott válaszát.
Folyamatosan figyeljük a fejleményeket, természetesen ismerjük a törvényeket, és a jogegységi határozatokat.
Mai hír, hogy készítik elő a Minisztériumban a következő fogyasztói bankkölcsönökkel kapcsolatos törvényeket.
Várhatóan szeptemberben nyújtja be az Országgyűléshez az Igazságügyi Minisztérium a második adósmentő törvényt. A jogszabály azt határozza majd meg, miképpen kerülnek vissza a hitelfelvevőkhöz azok az összegek, amelyeket korábban alap nélkül számítottak fel a bankok.
http://hir.zone/szovegezik-a-masodik-torvenyt/
Van mód arra, hogy a jogszabály terveket megismerjük és véleményezzük?
Sajnos a levelében megadott elérhetőségen nem találtunk semmilyen anyagot:
http://www.kormany.hu/hu/dok?source=5&type=302#!DocumentBrowse
IM levél 2014. július 25.
Dr. Trócsányi László igazságügyi miniszter úrhoz intézett levelére Osztályunk válaszol.
A kormányzat a devizahitelezéssel kapcsolatban felmerült problémákat – mivel társadalmi szintűek és számos ágazatot, illetve hatalmi ágat érintenek – csak komplex módon tartja kezelhetőnek. Ez a komplex jogalkotási, illetve egyéb intézkedést előkészítő folyamat számos ágazatot, illetve hatalmi ágat érint. Ehhez tartozik hozzá az aktív állampolgárok véleményének beszerzése és javaslataik megfontolása is; ezért levelét és az abban megnyilvánuló jobbító szándékú javaslatait köszönjük.
A Kormány többlépéses jogszabály előkészítéssel kívánja rendezni a bajba jutott devizahiteles személyek és családok helyzetét. Ennek első lépéseként az igazságügyi miniszter előterjesztésére az Országgyűlés 2014. július 4-i ülésnapján elfogadta a Kúriának a pénzügyi intézmények fogyasztói kölcsönszerződéseire vonatkozó jogegységi határozatával kapcsolatos egyes kérdések rendezéséről szóló 2014. évi XXXVIII. törvényt (a továbbiakban: Törvény), amely a Magyar Közlöny 2014. évi 98. számában jelent meg.
A Törvény szövege a következő linkről érhető el közvetlenül:
http://www.magyarkozlony.hu/dokumentumok/132a128ab6b05cac2eb4739fb1fccc6bb189092c/megtekintes.
A Törvény elfogadásának előzményeként a Kúria 2/2014. PJE határozatában iránymutató döntést hozott a fogyasztói hitel-, kölcsön- és pénzügyi lízingszerződésekben foglalt egyes szerződéses rendelkezések tisztességtelenségéről, amely kizárólag a bíróságok számára kötelező, azonban az abban kifejtett jogelvek általános jellegük révén a jogviszonyok széles körét érintik.
Annak érdekében, hogy ezek az elvek közvetlenül is érvényre jussanak, a Törvény jogszabályi szintre emeli a Kúria jogegységi határozatában rögzített elveket. A Törvény a Kúria jogértelmezését teszi általános érvényűvé, mindenki számára kötelezővé, nem mond ki új anyagi jogi szabályokat, nem állapít meg új jogelveket a fogyasztói hitel-, kölcsön-, és pénzügyi lízingszerződésekre vonatkozóan, csupán a Kúria jogértelmezését kodifikálja. A Törvény továbbá a deviza alapú szerződések meghatározását a hitelintézetekről és a pénzügyi vállalkozásokról szóló 2013. évi CCXXXVII. törvény rendelkezéseivel összhangban állapítja meg.
A Törvény hatálya a 2004. május 1. napja és az e törvény hatálybalépésének napja között kötött fogyasztói kölcsönszerződésre terjed ki. A Törvényben foglaltszabályokat nem kell alkalmazni azokra a fogyasztói kölcsönszerződésekre, amelyek teljesítésére irányuló kötelezettség megszűnt végtörlesztés következtében(a hitelintézetekről és a pénzügyi vállalkozásokról szóló 1996. évi CXII. törvény 200/B. §-ban foglaltak szerint), vagy a Törvény hatálybalépése előtt a hitelszerződésből eredő kötelezettségeiknek eleget tenni nem tudó természetes személyek lakhatásának biztosításáról szóló 2011. évi CLXX. törvény alapján a fogyasztói kölcsönszerződés fedezetéül szolgáló ingatlannak az állam (NET Zrt.) által történő megvásárlása következtében.
A Törvény a következő kérdéseket rendezi:
- а pénzügyi intézmények által fogyasztóval kötött deviza alapú hitel-, kölcsön- és pénzügyi lízingszerződésekben alkalmazott különnemű árfolyamok tisztességtelenségének а megállapítása;
- а különnemű árfolyamok tisztességtelenségéhez kapcsolódó elszámolási kötelezettség rögzítése, az árfolyamrés rendezése kérdésében a Törvény szerint nincs mérlegelési lehetőség: A Kúria jogértelmezése, így a Törvény is egyértelműen rögzíti, hogy semmis az a kikötés, amely szerint a kölcsönt a felvételekor a deviza vételi, visszafizetésekor eladási árfolyamán kell számolni. Ennek helyébe a Magyar Nemzeti Bank hivatalos devizaárfolyama lép. E kérdésben nem az egyéneknek kell pereskedniük, hanem az állam írja elő az átszámítási kötelezettséget. A bankoknak ezt a Törvény hatálybalépésétől számított 90 napon belül kell elvégezniük. Az átszámítás jogszerűségét a Magyar Nemzeti Bank, mint bankfelügyelet hivatalból ellenőrzi;
- а pénzügyi intézmények által а fogyasztóval kötött hitel-, kölcsön- és pénzügyi lízingszerződésekben alkalmazott, az egyoldalú szerződésmódosításra lehetőségét biztosító rendelkezések tisztességtelensége melletti megdönthető vélelem, amely szerint az egyoldalú szerződésmódosításra elviekben van lehetőség, de annak van egy feltételrendszere, és a jogegységi határozat is tételesen felsorolja ennek elemeit. A szerződésmódosítások csak akkor tisztességesek, ha ezeknek a feltételeknek maradéktalanul megfelelnek. A bankokra hárul az a bizonyítási teher, hogy igazolják az általuk végrehajtott módosítások megfelelnek ezeknek az elveknek;
- а törvény hatálya alá tartozó szerződéses feltételek vizsgálatára és adatszolgáltatásra irányuló kötelezettség;
- а törvényben foglalt vélelem megdöntésére irányuló eljárás szabályai;
- а folyamatban lévő eljárásokra irányadó rendelkezések, amely szerint a folyamatban levő eljárásokat, árveréseket, pereket és végrehajtási eljárásokat a Törvényben foglalt feltételek teljesülése esetén felfüggeszti a szabályozás.
Az Országgyűlés őszi ülésszakának kezdetéig hátralévő időszakban a Kormány az Igazságügyi Minisztérium szakértőivel és más tárcák szakértőivel együtt folyamatosan készíti elő – a különböző, nem kormányzati fórumok bevonása (Európai Unió Bírósága, Alkotmánybíróság, Kúria) során kapott válaszokat figyelembe véve –második lépését a devizahitelesek problémájának megoldására: ekkor rögzítik majd az elszámolás végleges szabályait, az egyéb anyagi jogi kérdéseket, valamint a jogkövetkezményeket.
Megjegyezzük, hogy a törvényi feltételek az előbbiek okán, az ősz folyamán változhatnak, ezért érdemes a híradásokat figyelemmel kísérni.
Az egyes szaktárcák – így Tárcánk – jogszabálytervezeteit a Kormányportál „Dokumentumok” menüpont, „Tevékenységre vonatkozó adatok”, „Jogszabálytervezetek” almenüpontján belül tekinthetőek meg, ahol a tervezetek forrás szerinti szűrése is lehetséges:
http://www.kormany.hu/hu/dok?type=302#!DocumentBrowse.
A Kormány által az Országgyűléshez benyújtott törvényjavaslatok az Országgyűlés honlapján az „Irományok” menüponton belül kereshetőek meg:
http://www.parlament.hu/iromanyok-lekerdezese.
Rögzítenünk kell továbbá, hogy – jogszabályi felhatalmazás hiányában – a bíróság jogalkalmazó tevékenységével kapcsolatos észrevételekre nem áll módunkban reagálni.
Magyarország Alaptörvénye értelmében a bírák függetlenek, csak a törvénynek vannak alárendelve, ítélkezési tevékenységükben nem utasíthatóak.
Az Alaptörvényben foglalt elvet megerősítve a bíróságok szervezetéről és igazgatásáról szóló 2011. évi CLXI. törvény kimondja, hogy a bírák és az ülnökök függetlenek, a jogszabályok alapján meggyőződésüknek megfelelően döntenek, az ítélkezési tevékenységükkel összefüggésben nem befolyásolhatók és nem utasíthatók.
Jogi Tájékoztatási- és Koordinációs Osztály
levelünk 2014. július 3.
Tisztel Szűcs Krisztina Borbála osztályvezető asszony! Iktatószámuk: II-L/ID/1738/2/2014
Tisztelt Krupla József előadó úr!
Köszönjük a lehetőséget, hogy kifejthetjük a véleményünket a T/465 törvény javaslattal kapcsolatban. Van kidolgozott véleményünk és álláspontunk, azonban mielőtt ezeket átadnánk szeretnénk egy javaslattal élni.
Közel négy éve foglalkozunk fogyasztóként lakossági bankkölcsönökkel, úgy fogyasztók, hogy nincs sem jogi, sem pénzügyi, sem közgazdasági végzettségünk; úgy fogyasztók, hogy rendelkezünk saját magunk is lakossági bankkölcsönnel; úgy elégedetlen fogyasztók, hogy évek óta pereljük bíróságokon a lakossági bankkölcsönt velünk megkötő pénzintézetet.
Saját szerződéseinket, a szakmai anyagokat (Legfőbb Ügyész, PSZÁF, MNB stb.) és a bírósági ítéleteket, jogegységi határozatokat olvasva, teljesen egyértelmű számunkra, hogy a legalapvetőbb fogalmak sincsenek kellően meghatározva és ezzel szemben nagyon sok kifejezés lett elterjesztve, melyek a tisztánlátást jelentősen zavarják.
Így fordulhat elő, hogy a legfőbb bírói hatalom, a Kúria többek között nem tudja értelmezni hónapokig a „költség” szó fogalmát és más hatalmi ágakhoz fordul segítségért. Valamint nem tudja a Kúria értelmezni, hogy milyen következménnyel jár az, ha egy szerződés, egy kölcsönszerződés semmis.
Az alsóbbrendű bíróságokon sem kedvezőbb a helyzet, már az a feladat is gyakran meghaladja az eljáró bíróságok tudását, hogy meghatározzák illetékességüket egy lakossági kölcsönszerződéssel kapcsolatban, hogy értelmezzék a fogyasztó szó fogalmát ezekkel a szerződésekkel kapcsolatban.
Javasoljuk az Igazságügyi Minisztériumnak, hogy bocsásson ki jogmagyarázó füzetecskét, vagy bármilyen más névvel rendelkező olyan kiadványt, mely az Igazság és a Jog érvényesülése érdekében segíti a tisztánlátást ebben a társadalmi és gazdasági katasztrófát okozó kérdésben, mely „devizahitel” néven vált ismertté és hírhedtté.
Négy lapját szeretnénk ennek a füzetnek elsőként elküldeni az Igazságügyi Minisztériumnak. Ezek alapján szeretnénk visszajelzést kérni, hogy keresnek-e olyan jogszabályt, mely alapján ilyen jellegű tájékoztató anyagot kiadhatnak, vagy azt a megoldást vállalják, hogy nyíltan vállalva segítik a civileket egy ilyen kiadvány elkészítésében. Ez utóbbi esetben a civil érdekvédők tagjaiból, aktivistáiból össze tudunk állítani egy hatékony munkacsoportot. Fel tudjuk vállalni azt is, hogy perekben jártas, banki károsultakat védő ügyvédeket is bevonunk a munkába.
A munkamenet az lenne, hogy amennyiben egy lap tartalmában egyet értünk, akkor lépünk a következő lap tartalmára, így elkerüljük, hogy egyes kifejezéseken más és mást értsünk.
Azzal, hogy a T/465 törvényjavaslattal kapcsolatban később adjuk át a véleményünket, semmit sem veszítünk, hiszen mire olvasták volna észrevételeinket, már lejárt volna a tegnap 9 órai határidő, ameddig a módosító indítványokat be lehetett volna nyújtani és holnap már el is lesz fogadva a törvényjavaslat a Parlamentben. Pont egy héttel az Igazságügyi Miniszter törvényjavaslat benyújtását követően. Lássuk be, ez elég kevés idő érdemi egyeztetésre.
Tisztában vagyunk vele, hogy a munka java még hátra van, idén még több törvényt is el kell fogadnia a Parlamentnek. Azt is tudjuk, hogy ezek a törvényjavaslatok is az Igazságügyi Minisztériumban fognak készülni.
Csatolva küldjük az első négy lapot.
https://hitelesmozgalom.eoldal.hu/cikkek/alap-informaciok/1.-lap.html
https://hitelesmozgalom.eoldal.hu/cikkek/alap-informaciok/2.-lap.html
https://hitelesmozgalom.eoldal.hu/cikkek/alap-informaciok/3.-lap.html
https://hitelesmozgalom.eoldal.hu/cikkek/alap-informaciok/4.-lap.html
Várjuk kedvező válaszukat. Készen állunk az együttműködésre.
IM levél 2014. július 1.
II-L/ID/1738/2/2014.
Dr. Trócsányi László igazságügyi miniszter úrhoz intézett levelére, megtisztelő bizalmát megköszönve, Osztályunk válaszol.
Az Országgyűlés honlapján megtekinthető a Kúriának a pénzügyi intézmények fogyasztói kölcsönszerződéseire vonatkozó jogegységi határozatával kapcsolatos egyes kérdések rendezéséről szóló T/465 irományszámú törvényjavaslat:
http://www.parlament.hu/iromanyok-lekerdezese.....
Az Igazságügyi Minisztérium előre is köszöni és várja észrevételeiket a Miniszter úr által az Országgyűléshez benyújtott törvényjavaslathoz, amelyet elektronikus úton kérünk a lakossag@im.gov.hu címre továbbítani.
Budapest, 2014. július „01.”
levelünk 2014. június 25.
Szeretnénk részt venni a devizahitelezéssel (devizakölcsön, forintkölcsön deviza elszámolással) összefüggő törvényjavaslatok előkészítésében.
Szeretnénk a készülő törvényjavaslatról alaposan és részletesen kifejteni a véleményünket, kérjük, hogy juttassák el részünkre a törvényjavaslatok tervezetét.
Elengedhetetlenül fontosnak tartjuk hogy bevonják a munkába az érintett civil szervezeteket is.
A Nemzetgazdasági Minisztérium megkeresésünkre azt válaszolta nekünk, hogy az Igazságügyi Minisztérium készíti elő a jogszabályokat (jelen levelünk végén találják a részleteket).
Készek vagyunk a közös munkára, várjuk a Minisztérium elképzeléseit.
"A parlament rendkívüli ülésnapján Rogán Antal, a Fidesz frakcióvezetője napirend előtti felszólalásban kérte a kormányt, hogy készítse el azt a jogszabályt, ami eléri, hogy azok az adósok, akikkel szemben tisztességtelenül jártak el a bankok, visszakapják az őket illető pénzt. Rogán egyértelművé tette, hogya Kúria jogegységi döntése alapján mindenki jogosulttá válhatna rá, de külön-külön pert kellene indítaniuk hozzá. A frakcióvezető szerint ez csak az első lépés, később a devizahitelek teljes kivezetésére is sort kell keríteni. Tállai András, a Nemzetgazdasági Minisztérium parlamenti államtitkára válaszában jelezte, Rogán nyitott kapukat dönget. Tudatta, hogy a kérdés szerepel a szerdai kormányülés napirendjén. Szavaiból úgy tűnt, még az sem zárható ki, hogy egy újabb rendkívüli parlamenti ülésnapon már terítékre is kerül az új jogszabály. A gyorsaságba vetett reményeket némiképp gyengítheti, hogy arról is beszélt: a kormány nyáron is kéthetente ülésezik."
http://www.azenpenzem.hu/cikkek/celegyenesben-a-devizahitelesek/1905/
Devizahitelesek: a kormány következő ülésén születhet döntés az elszámolási törvényjavaslatról
2014. augusztus 27. 17:25
A kormány mai ülésén tárgyalt a devizahitelesek megsegítését szolgáló további lépésekről, így az elszámolást rendező törvény előkészítéséről. A kormány arra kérte a szakmai munkacsoportot, hogy folytassa az intenzív jogalkotási munkát, hogy az Országgyűlés mielőbb tárgyalhassa a törvényjavaslatot. A végleges előterjesztésről a kabinet következő ülésén születhet döntés.
A kormány áttekintette az eddigi perek eredményét. Már az eddigi perekből is látszik az, hogy az állam sikerrel tudja megvédeni az embereket a bankokkal szemben és a bankok nem tudják bebizonyítani, hogy tisztességesen jártak el a hitelesekkel szemben. Mint ismert, a kormány megbízásából százötven - a bankok hitelezési gyakorlatát jól ismerő - ügyvéd dolgozik azon, hogy megvédje a devizahitelesek igazát.
A kormány célja változatlanul az, hogy a családoknak igazságot szolgáltasson, az emberek visszakapják a bankoktól a tőlük tisztességtelenül elvett összegeket és végre eljöjjön a fair bankok ideje.
Kurucz Éva, kormányszóvivő
http://www.kormany.hu/hu/a-kormanyszovivo/hirek/devizahitelek-a-kormany-kovetkezo-ulesen-szulethet-dontes-az-elszamolasi-torvenyjavaslatrol

References: Kúria 
 Kúria 
 Kúria 
 Kúria 
 Kúria 
 bíróság 
 Kúria 
 Kúria 
 Kúria